钦定古今图书集成/明伦汇编/官常典/第040卷 > 郇 荀
## 钦定古今图书集成/明伦汇编/官常典/第040卷 > 郇 荀

周《文王》子。封于郇。

按《左传僖公二十四年》：“富辰曰：‘昔周公吊二叔之不
咸，故封建亲戚，以蕃屏周、管、蔡、郕、霍、鲁、卫、毛、聃、郜、雍、
曹、滕、毕、原、酆、郇，文之昭也’。”

按《汲冢周书》：“成周之会，𫮃上张赤弈阴羽，天子南面
立，絻无繁露，朝服八十物，搢挺。唐叔、荀叔、周公在左，
太公望在右，皆絻，亦无繁露，朝服七十物，搢笏旁天
子而立于堂上。”

〈注〉王城既成，大会诸侯。唐、荀，国名，皆成王弟，故曰“叔。”

按：《路史》：“荀侯，诸侯之伯，晋灭之，为公族。”

昭王六年，王锡郇伯命。

按：《竹书纪年》云云。

桓王十七年“秋，虢仲、芮伯、梁伯、荀侯、贾伯伐曲沃。”
按《春秋》不书。按《左传》：桓公九年秋，“虢仲、芮伯、梁伯、
荀侯、贾伯伐曲沃。”

〈疏〉正义曰：《世本》：“荀、贾皆姬姓，不知谁灭之。”晋大夫有荀氏、贾氏，盖晋灭之以赐大夫。